ΕΚΤΕΛΕΣΤΙΚΉ ΑΠΌΦΑΣΗ 2014/730/ΚΕΠΠΑ ΤΟΥ ΣΥΜΒΟΥΛΊΟΥ της 20ής Οκτωβρίου 2014 για την εφαρμογή της απόφασης 2013/255/ΚΕΠΠΑ σχετικά με περιοριστικά μέτρα κατά της Συρίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 31 παράγραφος 2, Έχοντας υπόψη την απόφαση 2013/255/ΚΕΠΠΑ του Συμβουλίου, της 31ης Μαΐου 2013, σχετικά με περιοριστικά μέτρα κατά της Συρίας (1), και ιδίως το άρθρο 30 παράγραφος 1, Εκτιμώντας τα ακόλουθα: (1) Στις 31 Μαΐου 2013, το Συμβούλιο εξέδωσε την απόφαση 2013/255/ΚΕΠΠΑ. (2) Λόγω της σοβαρότητας της κατάστασης, δεκαέξι πρόσωπα και δύο οντότητες πρέπει να προστεθούν στον κατάλογο προσώπων και οντοτήτων που υπόκεινται σε περιοριστικά μέτρα, ως έχει στο παράρτημα I της απόφασης 2013/255/ΚΕΠΠΑ. (3) Επιπλέον, θα πρέπει να επικαιροποιηθούν τα στοιχεία που αφορούν τρία πρόσωπα και μία οντότητα ως έχουν στο παράρτημα I της απόφασης 2013/255/ΚΕΠΠΑ. (4) Κατόπιν της απόφασης του Γενικού Δικαστηρίου της 3ης Ιουλίου 2014 στην υπόθεση T-203/12 (2), Mohamad Nedal Alchaar κατά Συμβουλίου της Ευρωπαϊκής Ενώσεως, ο δρ Mohammad Nidal Al-Shaar θα πρέπει να αφαιρεθεί από τον κατάλογο προσώπων και οντοτήτων που υπόκεινται σε περιοριστικά μέτρα του παραρτήματος I της απόφασης 2013/255/ΚΕΠΠΑ. (5) Ως εκ τούτου, το παράρτημα I της απόφασης 2013/255/ΚΕΠΠΑ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα I της απόφασης 2013/255/ΚΕΠΠΑ τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Λουξεμβούργο, 20 Οκτωβρίου 2014.

[Source: multi_eurlex | Tokens: 1530]